CELEX: 32018R2035
Language: el
Date: 2018-10-18 00:00:00
Title: Κατ' εξουσιοδότηση κανονισμός (ΕΕ) 2018/2035 της Επιτροπής, της 18ης Οκτωβρίου 2018, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021

21.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 327/17
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2018/2035 ΤΗΣ ΕΠΙΤΡΟΠΗΣ
         της 18ης Οκτωβρίου 2018
         για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (1), και ιδίως το άρθρο 11,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή.
                  
               
                     (3)
                  
                  
                     Τα εν λόγω πολυετή σχέδια καθορίζουν τις λεπτομέρειες εφαρμογής της υποχρέωσης εκφόρτωσης και ενδέχεται να εξουσιοδοτούν την Επιτροπή να προσδιορίσει περαιτέρω τις εν λόγω λεπτομέρειες βάσει κοινών συστάσεων που καταρτίζουν τα κράτη μέλη.
                  
               
                     (4)
                  
                  
                     Ελλείψει πολυετούς σχεδίου, το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εφαρμόσει την υποχρέωση εκφόρτωσης μέσω σχεδίων απορρίψεων βάσει κοινών συστάσεων που καταρτίζουν τα κράτη μέλη.
                  
               
                     (5)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Κατόπιν διαβούλευσης με το Γνωμοδοτικό Συμβούλιο της Βόρειας Θάλασσας, τα εν λόγω κράτη μέλη υπέβαλαν στις 31 Μαΐου 2017 κοινή σύσταση στην Επιτροπή σχετικά με ένα σχέδιο απορρίψεων για την αλιεία βενθοπελαγικών ειδών στη Βόρεια Θάλασσα. Με βάση αυτή την κοινή σύσταση, ο κατ' εξουσιοδότηση κανονισμός (ΕΕ) 2018/45 της Επιτροπής (3) θέσπισε σχέδιο απορρίψεων που εφαρμόζεται σε αυτούς τους τύπους αλιείας το 2018.
                  
               
                     (6)
                  
                  
                     Στις 4 Ιουλίου 2018 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) 2018/973 για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών. Το άρθρο 11 του εν λόγω κανονισμού εξουσιοδοτεί την Επιτροπή να εκδίδει κατ' εξουσιοδότηση πράξεις για τον καθορισμό των λεπτομερειών της υποχρέωσης εκφόρτωσης με βάση κοινές συστάσεις που καταρτίζουν τα κράτη μέλη.
                  
               
                     (7)
                  
                  
                     Έπειτα από διαβούλευση με το Γνωμοδοτικό Συμβούλιο της Βόρειας Θάλασσας και το Γνωμοδοτικό Συμβούλιο Πελαγικών Ειδών, το Βέλγιο, η Δανία, η Γαλλία, η Γερμανία, οι Κάτω Χώρες, η Σουηδία και το Ηνωμένο Βασίλειο υπέβαλαν στις 30 Μαΐου 2018 νέα κοινή σύσταση στην Επιτροπή, η οποία περιλαμβάνει λεπτομέρειες σχετικά με την εφαρμογή της υποχρέωσης εκφόρτωσης για την αλιεία βενθοπελαγικών ειδών στη Βόρεια Θάλασσα. Η κοινή σύσταση τροποποιήθηκε στις 30 Αυγούστου 2018.
                  
               
                     (8)
                  
                  
                     Όπως ορίζεται στον κανονισμό (ΕΕ) 2018/973, η Βόρεια Θάλασσα περιλαμβάνει τις διαιρέσεις ICES 2a, 3a και την υποπεριοχή ICES 4.
                  
               
                     (9)
                  
                  
                     Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την επιστημονική, τεχνική και οικονομική επιτροπή αλιείας (ΕΤΟΕΑ) (4). Στις 11 Σεπτεμβρίου 2018 πραγματοποιήθηκε συνεδρίαση της ομάδας εμπειρογνωμόνων στην οποία συμμετείχαν εκπρόσωποι των 28 κρατών μελών, η Επιτροπή και το Ευρωπαϊκό Κοινοβούλιο ως παρατηρητής, κατά τη διάρκεια της οποίας συζητήθηκαν τα εν λόγω μέτρα.
                  
               
                     (10)
                  
                  
                     Για ορισμένα αποθέματα, όπως η ευρωπαϊκή χωματίδα, η ΕΤΟΕΑ διαπίστωσε ότι τα ποσοστά επιβίωσης των μεμονωμένων ιχθύων ενδέχεται να μην είναι τόσο υψηλά όσο εκείνα που παρατηρούνται σε άλλα είδη. Ωστόσο, η Επιτροπή εξέτασε τον σχετικό αντίκτυπο της εν λόγω εξαίρεσης στο συνολικό απόθεμα, σε σύγκριση με τους μεμονωμένους ιχθύς, και το αντιστάθμισε με την ανάγκη συνέχισης της αλιευτικής δραστηριότητας για τη συλλογή δεδομένων προκειμένου να ληφθούν υπόψη οι παρατηρήσεις της ΕΤΟΕΑ. Στις περιπτώσεις που ο σχετικός αριθμός των απορρίψεων νεκρών ιχθύων είναι σχετικά μικρός, η Επιτροπή θεωρεί ότι η χορήγηση εξαιρέσεων σε προσωρινή βάση αποτελεί ρεαλιστική και συνετή προσέγγιση στη διαχείριση της αλιείας, με βάση την παραδοχή ότι σε αντίθετη περίπτωση δεν θα ήταν δυνατή η συλλογή των απαραίτητων δεδομένων για την ορθή και τεκμηριωμένη διαχείριση των απορρίψεων με σκοπό την πλήρη έναρξη ισχύος της υποχρέωσης εκφόρτωσης.
                  
               
                     (11)
                  
                  
                     Ο κατ' εξουσιοδότηση κανονισμός (ΕΕ) 2018/45 προβλέπει εξαιρέσεις που συνδέονται με τα ποσοστά επιβίωσης για τα αλιεύματα γλώσσας κάτω του ελάχιστου μεγέθους αναφοράς διατήρησης τα οποία αλιεύονται με τράτες στη διαίρεση ICES 4c, βάσει επιστημονικών στοιχείων που αποδεικνύουν τα ποσοστά επιβίωσης των απορριπτόμενων ιχθύων. Τα στοιχεία αυτά αξιολογήθηκαν κατά τα προηγούμενα έτη, και η ΕΤΟΕΑ κατέληξε στο συμπέρασμα (5) ότι ήταν επαρκή. Η νέα κοινή σύσταση προτείνει τη συνέχιση της εφαρμογής της εξαίρεσης. Η ΕΤΟΕΑ επισήμανε ότι δεν υποβλήθηκαν νέες πληροφορίες σχετικά με την τοποθεσία των περιοχών αναπαραγωγής (6). Δεδομένου ότι, επί του παρόντος, δεν έχουν προσδιοριστεί περιοχές αναπαραγωγής, η εξαίρεση μπορεί να συμπεριληφθεί στον κανονισμό, πλην όμως τα κράτη μέλη θα πρέπει να υποβάλουν τις σχετικές πληροφορίες αμέσως μόλις προσδιοριστούν οι περιοχές αυτές.
                  
               
                     (12)
                  
                  
                     Ο κατ' εξουσιοδότηση κανονισμός (ΕΕ) 2018/45 περιλάμβανε εξαίρεση που συνδέεται με τα ποσοστά επιβίωσης, όπως προβλέπεται από το άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, όσον αφορά τα αλιεύματα καραβίδας που αλιεύονται με κιούρτους στις διαιρέσεις ICES 2a και 3a και στην υποπεριοχή ICES 4, βάσει επιστημονικών στοιχείων που αποδεικνύουν τα ποσοστά επιβίωσης. Τα στοιχεία αυτά αξιολογήθηκαν κατά τα προηγούμενα έτη, και η ΕΤΟΕΑ κατέληξε στο συμπέρασμα (7) ότι είναι επαρκή. Η νέα κοινή σύσταση προτείνει τη συνέχιση της εφαρμογής της εξαίρεσης. Δεδομένου ότι οι συνθήκες δεν έχουν αλλάξει, η εν λόγω εξαίρεση θα πρέπει, ως εκ τούτου, να συμπεριληφθεί στον παρόντα κανονισμό.
                  
               
                     (13)
                  
                  
                     Ο κατ' εξουσιοδότηση κανονισμός (ΕΕ) 2018/45 περιλάμβανε εξαίρεση που συνδέεται με τα ποσοστά επιβίωσης όσον αφορά τα αλιεύματα καραβίδας στην υποπεριοχή ICES 4 με ορισμένα αλιευτικά εργαλεία, υπό την προϋπόθεση ότι χρησιμοποιείται διάταξη επιλεκτικότητας δικτυωτού πλέγματος (netgrid). Η εν λόγω εξαίρεση περιοριζόταν στους χειμερινούς μήνες και σε ορισμένες λειτουργικές μονάδες ICES. Η νέα κοινή σύσταση προτείνει τη συνέχιση της εφαρμογής της εν λόγω εξαίρεσης και την επέκτασή της στις διαιρέσεις ICES 2a και 3a. Τα κράτη μέλη υπέβαλαν επικαιροποιημένα επιστημονικά στοιχεία το 2018, προκειμένου να αποδειχθούν τα ποσοστά επιβίωσης για την καραβίδα που αλιεύεται με τράτες βυθού εξοπλισμένες με σάκο μεγέθους ματιών μεγαλύτερου από 80 mm ή τουλάχιστον 70 mm και με ειδικές διατάξεις επιλεκτικότητας. Τα στοιχεία υποβλήθηκαν στην ΕΤΟΕΑ, η οποία εξέφρασε ανησυχίες (8) σχετικά με τις εκτιμήσεις επιβίωσης για τη δυτική ακτή της Βόρειας Θάλασσας, καθώς και για το αν οι εν λόγω εκτιμήσεις είναι αντιπροσωπευτικές ολόκληρης της περιοχής. Ωστόσο, η ΕΤΟΕΑ επισήμανε ότι οι συνοδευτικές επιστημονικές πληροφορίες βασίζονταν σε μια άρτια προσέγγιση και ότι η τεχνική επικύρωσης που χρησιμοποιήθηκε στο πλαίσιο των ευρύτερων στόλων είναι εύλογη. Υπό αυτές τις συνθήκες, η εξαίρεση μπορεί να εφαρμοστεί έως τις 31 Δεκεμβρίου 2021, πλην όμως τα κράτη μέλη που έχουν άμεσο διαχειριστικό συμφέρον θα πρέπει να υποβάλουν στοιχεία σχετικά με την αλιεία στη δυτική ακτή της Βόρειας Θάλασσας.
                  
               
                     (14)
                  
                  
                     Ο κατ' εξουσιοδότηση κανονισμός (ΕΕ) 2018/45 περιλάμβανε εξαίρεση που συνδέεται με τα ποσοστά επιβίωσης όσον αφορά τα παρεμπίπτοντα αλιεύματα ειδών που υπόκεινται σε όρια αλιευμάτων κατά την αλίευση με κιούρτους και βολκούς, βάσει των επιστημονικών στοιχείων που αποδείκνυαν τα ποσοστά επιβίωσης. Τα στοιχεία αυτά αξιολογήθηκαν κατά τα προηγούμενα έτη, και η ΕΤΟΕΑ κατέληξε στο συμπέρασμα (9) ότι από τα διαθέσιμα στοιχεία προκύπτει το ενδεχόμενο χαμηλής θνησιμότητας των απορριπτόμενων ιχθύων, ενώ τα πραγματικά αλιεύματα σε αυτόν τον τύπο αλιείας είναι αμελητέα. Εφόσον τα αλιεύματα δεν είναι σημαντικά και δεδομένου ότι οι συνθήκες δεν έχουν αλλάξει, η εξαίρεση μπορεί να συμπεριληφθεί στον παρόντα κανονισμό.
                  
               
                     (15)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κατά την αλίευση με μανωμένα δίχτυα και απλάδια στη διαίρεση ICES 3a και στην υποπεριοχή ICES 4. Τα κράτη μέλη υπέβαλαν επιστημονικά στοιχεία που αποδεικνύουν τα ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (10) ότι προσκομίστηκαν εύλογες πληροφορίες που δείχνουν το σημαντικά υψηλό ποσοστό επιβίωσης. Συνεπώς, η εν λόγω εξαίρεση θα πρέπει να συμπεριληφθεί στον παρόντα κανονισμό.
                  
               
                     (16)
                  
                  
                     Η νέα κοινή σύσταση περιλαμβάνει εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κατά την αλίευση με δανέζικο γρίπο στη διαίρεση ICES 3a και στην υποπεριοχή ICES 4. Τα κράτη μέλη υπέβαλαν επιστημονικά στοιχεία που αποδεικνύουν τα ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (11) ότι τα στοιχεία της μελέτης σχετικά με τα ποσοστά επιβίωσης είναι αξιόπιστα, αν και θα μπορούσαν να χρησιμοποιηθούν πρόσθετοι παράγοντες για τη βελτίωση των ποσοστών επιβίωσης, δεδομένου ότι το ποσοστό επιβίωσης μειώνεται σημαντικά όταν ο χρόνος διαλογής της ευρωπαϊκής χωματίδας υπερβαίνει τα 30 λεπτά. Συνεπώς, η εν λόγω εξαίρεση μπορεί να συμπεριληφθεί στον παρόντα κανονισμό.
                  
               
                     (17)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης για τα αλιεύματα και τα παρεμπίπτοντα αλιεύματα ευρωπαϊκής χωματίδας κατά την αλιεία με στόχο πλατύψαρα ή στρογγυλόψαρα που διεξάγεται με τράτες στη διαίρεση ICES 3a και στην υποπεριοχή ICES 4 κατά τους χειμερινούς μήνες. Τα κράτη μέλη υπέβαλαν επιστημονικές γνωμοδοτήσεις που αποδεικνύουν τα ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (12) ότι τα ποσοστά επιβίωσης στη συνοδευτική μελέτη μειώνονταν εάν ο χρόνος διαλογής ήταν μεγαλύτερος των 60 λεπτών κατά τους θερινούς μήνες· συνεπώς το χαμηλό ποσοστό επιβίωσης της ευρωπαϊκής χωματίδας το καλοκαίρι δικαιολογεί τον περιορισμό της εξαίρεσης στους χειμερινούς μήνες. Επομένως, η εν λόγω εξαίρεση θα πρέπει να συμπεριληφθεί στον παρόντα κανονισμό.
                  
               
                     (18)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης για αλιεύματα ευρωπαϊκής χωματίδας κάτω του ελάχιστου μεγέθους αναφοράς διατήρησης κατά την αλίευση με δοκότρατες στην υποπεριοχή ICES 4 και στη διαίρεση ICES 2a. Τα κράτη μέλη υπέβαλαν επιστημονικά στοιχεία που αποδεικνύουν τα ποσοστά επιβίωσης κατά την απόρριψη στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (13) ότι τα ποσοστά επιβίωσης στον συγκεκριμένο τύπο αλιείας επηρεάζονται από πολλούς παράγοντες και παρουσιάζουν μεγάλη μεταβλητότητα. Η ΕΤΟΕΑ διατηρούσε επίσης αμφιβολίες διότι, δεδομένων των σχετικά υψηλών ενδεικτικών ποσοστών απορρίψεων και των σχετικά χαμηλών ποσοστών επιβίωσης, είναι πιθανό να μην επιβιώνουν σημαντικές ποσότητες απορριπτόμενης ευρωπαϊκής χωματίδας. Για τη συλλογή των συγκεκριμένων στοιχείων θα πρέπει να συνεχιστεί η αλιεία και, στο πλαίσιο αυτό, η Επιτροπή θεωρεί ότι θα πρέπει να χορηγηθεί εξαίρεση, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Υπό αυτές τις συνθήκες, η εξαίρεση μπορεί να εφαρμοστεί προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον θα πρέπει να υποβάλουν: α) χάρτη πορείας που έχει καταρτιστεί με στόχο την αύξηση του ποσοστού επιβίωσης, ο οποίος θα υπόκειται σε επιστημονική αξιολόγηση από την ΕΤΟΕΑ και β) ετήσιες εκθέσεις σχετικά με την πρόοδο του προγράμματος για την αύξηση του ποσοστού επιβίωσης και τυχόν τροποποιήσεις ή προσαρμογές που επέρχονται σε αυτό.
                  
               
                     (19)
                  
                  
                     Όσον αφορά τα σελάχια που αλιεύονται με κάθε είδους αλιευτικά εργαλεία στις διαιρέσεις ICES 2a και 3a και στην υποπεριοχή ICES 4, δεν διατίθενται λεπτομερή επιστημονικά στοιχεία σχετικά με τα ποσοστά επιβίωσης για όλα τα τμήματα και τους συνδυασμούς στόλων για τα οποία εφαρμόζεται η εξαίρεση. Ωστόσο, εκτός από λίγες εξαιρέσεις, τα ποσοστά επιβίωσης θεωρούνται σε γενικές γραμμές υψηλά, αν και απαιτούνται περαιτέρω λεπτομέρειες. Για τη συλλογή των συγκεκριμένων στοιχείων θα πρέπει να συνεχιστεί η αλιεία και, στο πλαίσιο αυτό, η Επιτροπή θεωρεί ότι θα πρέπει να χορηγηθεί εξαίρεση, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν πριν από τις 31 Μαΐου κάθε έτους τα ακόλουθα: α) χάρτη πορείας που έχει καταρτιστεί με στόχο την αύξηση του ποσοστού επιβίωσης και την κάλυψη των κενών στα δεδομένα που εντοπίζονται από την ΕΤΟΕΑ, ο οποίος θα αξιολογείται ετησίως από την ΕΤΟΕΑ, β) ετήσιες εκθέσεις σχετικά με την πρόοδο των προγραμμάτων για την αύξηση του ποσοστού επιβίωσης και τυχόν τροποποιήσεις ή προσαρμογές που επέρχονται σε αυτά.
                  
               
                     (20)
                  
                  
                     Κατά την εξέταση των ποσοστών επιβίωσης των σελαχιών, διαπιστώθηκε ότι το σελάχι κούκος (Leucoraja naevus) έχει σημαντικά χαμηλότερο ποσοστό επιβίωσης σε σύγκριση με άλλα είδη και ότι οι συναφείς επιστημονικές γνώσεις είναι λιγότερο εμπεριστατωμένες. Ωστόσο, ο συνολικός αποκλεισμός του συγκεκριμένου είδους από την εξαίρεση θα αποτρέψει την αλιεία και τη συνεχή και ακριβή συλλογή δεδομένων. Ως εκ τούτου, η Επιτροπή θεωρεί ότι η εν λόγω εξαίρεση θα πρέπει να χορηγηθεί μόνο για 1 έτος και ότι θα πρέπει να καταρτιστούν επειγόντως νέες μελέτες και μέτρα για τη βελτίωση του ποσοστού επιβίωσης και να υποβληθούν στην ΕΤΟΕΑ για αξιολόγηση το συντομότερο δυνατόν, έως τις 31 Μαΐου 2019.
                  
               
                     (21)
                  
                  
                     Ο κατ' εξουσιοδότηση κανονισμός (ΕΕ) 2018/45 περιλάμβανε εξαιρέσεις de minimis για:
                     
                                 —
                              
                              
                                 τη γλώσσα που αλιεύεται με μανωμένα και απλάδια δίχτυα στις διαιρέσεις ICES 2a και 3a και στην υποπεριοχή ICES 4,
                              
                           
                                 —
                              
                              
                                 τη γλώσσα που αλιεύεται με ορισμένες δοκότρατες που είναι εξοπλισμένες με φύλλο Flemish στην υποπεριοχή ICES 4,
                              
                           
                                 —
                              
                              
                                 τον συνδυασμό αλιευμάτων γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας, ρέγγας, σύκου Νορβηγίας, γουρλομάτη Ατλαντικού και προσφυγακιού με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 τον συνδυασμό αλιευμάτων γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου και μπακαλιάρου μερλούκιου με κοφινέλλα στη διαίρεση ICES 3a,
                              
                           
                                 —
                              
                              
                                 το νταούκι Ατλαντικού που αλιεύεται με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 το νταούκι Ατλαντικού και τον γάδο που αλιεύονται με τράτες βυθού στη διαίρεση ICES 4c.
                              
                           
               
                     (22)
                  
                  
                     Τα κράτη μέλη υπέβαλαν αποδεικτικά στοιχεία που αιτιολογούν αυτές τις εξαιρέσεις de minimis. Η ΕΤΟΕΑ (14) εξέτασε τα εν λόγω στοιχεία και κατέληξε στο συμπέρασμα (15) ότι τα έγγραφα που υποβλήθηκαν από τα κράτη μέλη περιλάμβαναν αιτιολογημένα επιχειρήματα που αποδεικνύουν τη δυσκολία περαιτέρω βελτίωσης της επιλεκτικότητας ή το γεγονός ότι συνεπάγεται δυσανάλογο κόστος διαχείρισης των ανεπιθύμητων αλιευμάτων. Δεδομένου ότι οι συνθήκες δεν έχουν αλλάξει, είναι επομένως σκόπιμο να διατηρηθούν οι εξαιρέσεις de minimis σύμφωνα με το ποσοστό και τις αναγκαίες τροποποιήσεις που προτείνονται στη νέα κοινή σύσταση, δυνάμει του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013.
                  
               
                     (23)
                  
                  
                     Η νέα κοινή σύσταση προτείνει εξαίρεση de minimis για:
                     
                                 —
                              
                              
                                 την ευρωπαϊκή χωματίδα που αλιεύεται με ορισμένες τράτες βυθού στην υποπεριοχή ICES 4,
                              
                           
                                 —
                              
                              
                                 όλα τα είδη που υπόκεινται σε όρια αλιευμάτων και αλιεύονται με δοκότρατες στις διαιρέσεις ICES 4b και 4c,
                              
                           
                                 —
                              
                              
                                 το νταούκι Ατλαντικού και τον γάδο που αλιεύονται με τράτες βυθού στις διαιρέσεις ICES 4a και 4b,
                              
                           
                                 —
                              
                              
                                 το ποντίκι που αλιεύεται με ορισμένες τράτες βυθού με μέγεθος ματιών μεγαλύτερο από ή ίσο με 120 mm και το ποντίκι που αλιεύεται με ορισμένες τράτες βυθού με μέγεθος ματιών μεταξύ 100 και 119 mm στην υποπεριοχή ICES 4,
                              
                           
                                 —
                              
                              
                                 το νταούκι Ατλαντικού που αλιεύεται με ορισμένες δοκότρατες στην υποπεριοχή ICES 4,
                              
                           
                                 —
                              
                              
                                 το σαυρίδι που αλιεύεται με τράτες βυθού (OTB, OTT, PTB, TBB) στην υποπεριοχή ICES 4,
                              
                           
                                 —
                              
                              
                                 το σκουμπρί που αλιεύεται με τράτες βυθού (OTB, OTT, PTB, TBB) στην υποπεριοχή ICES 4.
                              
                           
               
                     (24)
                  
                  
                     Τα κράτη μέλη υπέβαλαν επιστημονικά στοιχεία που αιτιολογούν τις νέες εξαιρέσεις de minimis βάσει δυσκολιών όσον αφορά τη βελτίωση της επιλεκτικότητας και δυσανάλογου κόστους διαχείρισης των αλιευμάτων. Τα εν λόγω στοιχεία εξετάστηκαν από την ΕΤΟΕΑ κατά τη σύνοδο ολομέλειας που πραγματοποιήθηκε από τις 2 έως τις 6 Ιουλίου 2018.
                  
               
                     (25)
                  
                  
                     Όσον αφορά την εξαίρεση για το νταούκι Ατλαντικού και τον γάδο που αλιεύονται με τράτες βυθού στις διαιρέσεις ICES 4a και 4b, η ΕΤΟΕΑ κατέληξε στο συμπέρασμα ότι λείπουν σχετικά στοιχεία από ορισμένα κράτη μέλη. Για τη συλλογή των συγκεκριμένων στοιχείων θα πρέπει να συνεχιστεί η αλιεία και, στο πλαίσιο αυτό, η Επιτροπή θεωρεί ότι θα πρέπει να χορηγηθεί εξαίρεση προσωρινά έως τις 31 Δεκεμβρίου 2019, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν, έως τις 31 Μαΐου 2019, για αξιολόγηση από την ΕΤΟΕΑ.
                  
               
                     (26)
                  
                  
                     Με βάση τα στοιχεία που υπέβαλαν τα κράτη μέλη, η ΕΤΟΕΑ θεώρησε σκόπιμο να θεσπιστούν εξαιρέσεις de minimis για την ευρωπαϊκή χωματίδα που αλιεύεται με ορισμένες τράτες βυθού στην υποπεριοχή ICES 4.
                  
               
                     (27)
                  
                  
                     Η ΕΤΟΕΑ κατέληξε στο συμπέρασμα ότι υποβλήθηκαν εύλογα στοιχεία για τη χορήγηση εξαίρεσης de minimis στην αλιεία σταχτογαρίδας με δοκότρατες στις διαιρέσεις ICES 4b και 4c.
                  
               
                     (28)
                  
                  
                     Όσον αφορά την εξαίρεση de minimis για το ποντίκι που αλιεύεται με ορισμένες τράτες βυθού με μέγεθος ματιών μεταξύ 100 και 119 mm στην υποπεριοχή ICES 4, η ΕΤΟΕΑ έκρινε ότι είναι δύσκολο να εκτιμηθεί με βεβαιότητα ο αντίκτυπος της βελτίωσης της επιλεκτικότητας στον οικείο τύπο αλιείας. Η ΕΤΟΕΑ επισήμανε ότι απουσιάζουν σχετικά στοιχεία από ορισμένα κράτη μέλη. Ωστόσο, η ΕΤΟΕΑ αναγνώρισε ότι τα εργαλεία που χρησιμοποιούνται στην εν λόγω αλιεία είναι ήδη επιλεκτικά και ότι η περαιτέρω βελτίωση της επιλεκτικότητας θα καταστήσει οικονομικά ασύμφορη την αλιεία. Για τη συλλογή των συγκεκριμένων στοιχείων θα πρέπει να συνεχιστεί η αλιεία και, στο πλαίσιο αυτό, η Επιτροπή θεωρεί ότι θα πρέπει να χορηγηθεί εξαίρεση προσωρινά έως τις 31 Δεκεμβρίου 2019, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη θα πρέπει να υποβάλουν α) στοιχεία που αποδεικνύουν ότι είναι πολύ δύσκολη η βελτίωση της επιλεκτικότητας στους συναφείς τύπους αλιείας και β) πρόσθετες πληροφορίες σχετικά με τα αλιεύματα ή τους στόλους άλλων κρατών μελών που ενδέχεται να δραστηριοποιούνται επίσης στους εν λόγω τύπους αλιείας. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν, έως τις 31 Μαΐου 2019, για αξιολόγηση από την ΕΤΟΕΑ.
                  
               
                     (29)
                  
                  
                     Με βάση τα στοιχεία που υποβλήθηκαν από τα κράτη μέλη και το συμπέρασμα στο οποίο κατέληξε η ΕΤΟΕΑ, θα πρέπει να χορηγηθεί εξαίρεση de minimis για το ποντίκι που αλιεύεται με ορισμένες τράτες βυθού με μέγεθος ματιών μεγαλύτερο από ή ίσο με 120 mm στην υποπεριοχή ICES 4.
                  
               
                     (30)
                  
                  
                     Η ΕΤΟΕΑ επισήμανε στα συμπεράσματά της ότι υποβλήθηκαν λεπτομερείς πληροφορίες για την εξαίρεση de minimis για το νταούκι Ατλαντικού που αλιεύεται με ορισμένες δοκότρατες στην υποπεριοχή ICES 4. Ωστόσο, η ΕΤΟΕΑ τόνισε ότι υπάρχουν περιορισμοί όσον αφορά τη βελτίωση της επιλεκτικότητας για το νταούκι Ατλαντικού και επισήμανε ότι η προσέγγιση που χρησιμοποιήθηκε για τον υπολογισμό της εξαίρεσης de minimis ενδέχεται να περιορίσει την επιλεκτικότητα του εν λόγω αλιεύματος, δεδομένου ότι όλα τα ανεπιθύμητα αλιεύματα του νταουκιού Ατλαντικού θα μπορούσαν δυνητικά να απορριφθούν. Υπό αυτές τις συνθήκες, η εξαίρεση θα πρέπει να εφαρμοστεί στο επίπεδο των απορρίψεων που παρατηρήθηκαν (2 %), και τα κράτη μέλη θα πρέπει να έχουν την υποχρέωση να υποβάλλουν σχετικά στοιχεία τα οποία θα επιτρέπουν στην ΕΤΟΕΑ να αξιολογεί πλήρως την αιτιολόγηση και στην Επιτροπή να διενεργεί επανεξέταση ετησίως. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να υποβάλλουν πληροφορίες το συντομότερο δυνατόν, έως τις 31 Μαΐου κάθε έτους, για αξιολόγηση από την ΕΤΟΕΑ.
                  
               
                     (31)
                  
                  
                     Τα αποδεικτικά στοιχεία που υποβλήθηκαν από τα κράτη μέλη σχετικά με τις εξαιρέσεις de minimis όσον αφορά το σαυρίδι και το σκουμπρί που αλιεύονται με σκάφη που χρησιμοποιούν τράτες βυθού, γρίπους και δοκότρατες εξετάστηκαν από την ΕΤΟΕΑ, η οποία κατέληξε στο συμπέρασμα ότι πρέπει να υποβληθούν περαιτέρω πληροφορίες. Δεδομένης της ανάγκης να συνεχιστεί η αλιευτική δραστηριότητα και η συλλογή δεδομένων για την παροχή των συγκεκριμένων πληροφοριών, οι μεμονωμένες εξαιρέσεις για κάθε είδος θα πρέπει να περιοριστούν σε 1 έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν στις επιπλέον δοκιμές και να παράσχουν πληροφορίες το συντομότερο δυνατόν, έως τις 31 Μαΐου 2019, για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2019.
                  
               
                     (32)
                  
                  
                     Για να διασφαλιστούν αξιόπιστες εκτιμήσεις όσον αφορά τα επίπεδα απορρίψεων με σκοπό τον καθορισμό των συνολικών επιτρεπόμενων αλιευμάτων, τα κράτη μέλη, στις περιπτώσεις που η εξαίρεση de minimis βασίζεται σε παρέκταση καταστάσεων για τις οποίες υπάρχουν περιορισμένα στοιχεία και σε αποσπασματικές πληροφορίες σχετικά με τον στόλο, θα πρέπει να μεριμνούν για την παροχή ακριβών και αξιόπιστων δεδομένων για το σύνολο του στόλου που καλύπτεται από την εν λόγω διάταξη de minimis.
                  
               
                     (33)
                  
                  
                     Σύμφωνα με το άρθρο 15 παράγραφος 5 στοιχείο α) του κανονισμού (ΕΕ) αριθ. 1380/2013, οι λεπτομέρειες που αφορούν την εφαρμογή της υποχρέωσης εκφόρτωσης μπορούν να περιλαμβάνουν τεχνικά μέτρα που αναφέρονται στο άρθρο 7 παράγραφος 2 του εν λόγω κανονισμού. Για την αύξηση της επιλεκτικότητας των αλιευτικών εργαλείων και τη μείωση των ανεπιθύμητων αλιευμάτων στο Skagerrak, είναι σκόπιμο να διατηρηθούν ορισμένα τεχνικά μέτρα, τα οποία συμφωνήθηκαν μεταξύ της Ένωσης και της Νορβηγίας το 2011 (16) και το 2012 (17), καθώς και να επιτραπεί η χρήση της διάταξης επιλεκτικότητας SepNep.
                  
               
                     (34)
                  
                  
                     Τα μέτρα που προτείνονται στη νέα κοινή σύσταση συνάδουν με το άρθρο 15 παράγραφος 4, το άρθρο 15 παράγραφος 5 στοιχείο γ) και το άρθρο 18 παράγραφος 3 του κανονισμού (ΕΕ) αριθ. 1380/2013 και με τον κανονισμό (ΕΕ) 2018/973, και ιδίως το άρθρο 11, και μπορούν, συνεπώς, να περιληφθούν στον παρόντα κανονισμό.
                  
               
                     (35)
                  
                  
                     Σύμφωνα με το άρθρο 18 του κανονισμού (ΕΕ) αριθ. 1380/2013, η Επιτροπή έλαβε υπόψη τόσο την αξιολόγηση της ΕΤΟΕΑ όσο και την ανάγκη να διασφαλιστεί από τα κράτη μέλη η πλήρης εφαρμογή της υποχρέωσης εκφόρτωσης την 1η Ιανουαρίου 2019. Σε ορισμένες περιπτώσεις, οι εξαιρέσεις απαιτούν τη συνέχιση της αλιευτικής δραστηριότητας και τη συλλογή δεδομένων προκειμένου να ληφθούν υπόψη οι παρατηρήσεις της ΕΤΟΕΑ. Στις περιπτώσεις αυτές, η Επιτροπή θεωρεί ότι η χορήγηση εξαιρέσεων σε προσωρινή βάση αποτελεί ρεαλιστική και συνετή προσέγγιση στη διαχείριση της αλιείας, με βάση την παραδοχή ότι σε αντίθετη περίπτωση δεν θα ήταν δυνατή η συλλογή των απαραίτητων δεδομένων για την ορθή και τεκμηριωμένη διαχείριση των απορρίψεων με σκοπό την πλήρη έναρξη ισχύος της υποχρέωσης εκφόρτωσης.
                  
               
                     (36)
                  
                  
                     Σύμφωνα με το άρθρο 16 παράγραφος 2 του κανονισμού (ΕΕ) 2018/973, η εξουσία έκδοσης κατ' εξουσιοδότηση πράξεων σχετικά με την υποχρέωση εκφόρτωσης ανατίθεται στην Επιτροπή για περίοδο πέντε ετών από τις 5 Αυγούστου 2018. Ως εκ τούτου, είναι σκόπιμο να επανεξεταστεί, κατά το τρίτο έτος εφαρμογής του παρόντος κανονισμού, ο αντίκτυπος των εξαιρέσεων που συνδέονται με τα ποσοστά επιβίωσης και των εξαιρέσεων de minimis από την υποχρέωση εκφόρτωσης.
                  
               
                     (37)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2019 έως τις 31 Δεκεμβρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4), η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στην αλιεία βενθοπελαγικών ειδών που υπόκεινται σε όρια αλιευμάτων σύμφωνα με τον παρόντα κανονισμό για την περίοδο 2019-2021.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            (1)   «φύλλο Seltra»: διάταξη επιλεκτικότητας η οποία:
            
                        —
                     
                     
                        αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) τοποθετημένο σε τμήμα τεσσάρων φύλλων και προσαρμοσμένο με αναλογία συναρμογής τρία μάτια 90 mm ανά ένα μάτι 270 mm, ή από άνω φύλλο δικτυώματος μεγέθους ματιών τουλάχιστον 140 mm (τετράγωνων ματιών)·
                     
                  
                        —
                     
                     
                        είναι μήκους τουλάχιστον 3 μέτρων·
                     
                  
                        —
                     
                     
                        απέχει το πολύ 4 μέτρα από το σχοινί του σάκου· και
                     
                  
                        —
                     
                     
                        εκτείνεται κατά το πλήρες πλάτος του άνω φύλλου της τράτας (δηλαδή από τη μία πλευρική νεύρωση στην άλλη)·
                     
                  (2)   «διάταξη επιλεκτικότητας δικτυωτού πλέγματος (netgrid)»: διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας·
            (3)   «φύλλο Flemish»: το τελευταίο κωνικό τμήμα δικτυώματος δοκότρατας του οποίου:
            
                        —
                     
                     
                        το οπίσθιο μέρος είναι απευθείας προσδεδεμένο στον σάκο·
                     
                  
                        —
                     
                     
                        τα τμήματα του ανώτερου και του κατώτερου δικτυώματος είναι κατασκευασμένα από μάτια τουλάχιστον 120 mm, όπως μετρώνται μεταξύ των κόμβων·
                     
                  
                        —
                     
                     
                        το μήκος, όταν το φύλλο είναι τεντωμένο, είναι τουλάχιστον 3 m·
                     
                  (4)   «SepNep»: τράτα με πόρτες η οποία:
            
                        —
                     
                     
                        είναι κατασκευασμένη με δικτύωμα της κατηγορίας μεγέθους ματιών από 80 έως 99 +≥ 100 mm·
                     
                  
                        —
                     
                     
                        είναι εξοπλισμένη με πολλαπλούς σάκους με μέγεθος ματιών που κυμαίνεται από τουλάχιστον 80 έως 120 mm, οι οποίοι προσδένονται σε ένα τεμάχιο επιμήκυνσης, ενώ ο άνω σάκος είναι κατασκευασμένος με μέγεθος ματιών τουλάχιστον 120 mm και είναι εξοπλισμένος με φύλλο επιλογής με μέγιστο μέγεθος ματιών 105 mm· και
                     
                  
                        —
                     
                     
                        μπορεί επιπλέον να είναι εξοπλισμένη με προαιρετική εσχάρα διαλογής με διάστημα μήκους τουλάχιστον 17 mm μεταξύ των ράβδων, υπό την προϋπόθεση ότι είναι κατασκευασμένη έτσι ώστε να επιτρέπει τη διαφυγή της μικρής καραβίδας.
                     
                  
         
            Άρθρο 3
            Εξαιρέσεις που συνδέονται με τα ποσοστά επιβίωσης όσον αφορά την καραβίδα
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4) για τα ακόλουθα αλιεύματα καραβίδας:
               
                           α)
                        
                        
                           τα αλιεύματα που αλιεύθηκαν με κιούρτους (FPO (18))·
                        
                     
                           β)
                        
                        
                           τα αλιεύματα που αλιεύθηκαν με τράτες βυθού (OTB, TBN) εξοπλισμένες με:
                           
                                       (1)
                                    
                                    
                                       σάκο με μέγεθος ματιών μεγαλύτερο από 80 mm· ή
                                    
                                 
                                       (2)
                                    
                                    
                                       σάκο με μέγεθος ματιών τουλάχιστον 70 mm, εξοπλισμένο με εσχάρα διαλογής ειδών με ανώτατο διάστημα μήκους 35 mm μεταξύ των ράβδων· ή
                                    
                                 
                                       (3)
                                    
                                    
                                       σάκο με μέγεθος ματιών τουλάχιστον 35 mm, εξοπλισμένο με εσχάρα διαλογής ειδών με ανώτατο διάστημα μήκους 19 mm μεταξύ των ράβδων·
                                    
                                 
                     
            
               2.   Κατά την απόρριψη καραβίδας που αλιεύθηκε σε οποιαδήποτε από τις περιπτώσεις που αναφέρονται στην παράγραφο 1, η καραβίδα ελευθερώνεται αμέσως, ολόκληρη, στην περιοχή όπου αλιεύθηκε.
            
            
               3.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν έως τις 31 Μαΐου, πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο β). Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου κάθε έτους.
            
         
         
            Άρθρο 4
            Εξαίρεση που συνδέεται με τα ποσοστά επιβίωσης όσον αφορά τη γλώσσα
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα αλιεύματα γλώσσας κάτω του ελάχιστου μεγέθους αναφοράς διατήρησης εντός έξι ναυτικών μιλίων από την ακτή στα ενωσιακά ύδατα της διαίρεσης ICES 4c και εκτός περιοχών που έχουν προσδιοριστεί ως περιοχές αναπαραγωγής, με τράτες με πόρτες (ΟΤΒ), με σάκο μεγέθους ματιών 80-99 mm.
            
            
               2.   Η εξαίρεση που αναφέρεται στην παράγραφο 1 ισχύει μόνον για σκάφη μήκους μικρότερου των 10 μέτρων και μηχανής ισχύος κάτω των 221 kW, όταν αλιεύουν σε ύδατα βάθους μικρότερου των 30 μέτρων και με περιορισμό χρήσης των συρόμενων εργαλείων σε διάρκεια έως 1 ώρα και 30 λεπτά.
            
            
               3.   Κατά την απόρριψη γλώσσας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η γλώσσα ελευθερώνεται αμέσως.
            
         
         
            Άρθρο 5
            Εξαίρεση που συνδέεται με τα ποσοστά επιβίωσης όσον αφορά τα παρεμπίπτοντα αλιεύματα όλων των ειδών τα οποία υπόκεινται σε όρια αλιευμάτων κατά την αλίευση με κιούρτους και βολκούς
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 3a και της υποπεριοχής ICES 4 στα αλιεύματα όλων των ειδών που υπόκεινται σε όρια αλιευμάτων κατά την αλίευση με κιούρτους και βολκούς (FPO, FYK).
            
            
               2.   Κατά την απόρριψη ιχθύων που αλιεύονται σε οποιαδήποτε από τις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως και κάτω από την επιφάνεια της θάλασσας.
            
         
         
            Άρθρο 6
            Εξαίρεση που συνδέεται με τα ποσοστά επιβίωσης όσον αφορά τα αλιεύματα και τα παρεμπίπτοντα αλιεύματα ευρωπαϊκής χωματίδας
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 3a και της υποπεριοχής ICES 4 για τα ακόλουθα αλιεύματα:
               
                           α)
                        
                        
                           ευρωπαϊκή χωματίδα που αλιεύεται με δίχτυα (GNS, GTR, GTN, GEN)·
                        
                     
                           β)
                        
                        
                           ευρωπαϊκή χωματίδα που αλιεύεται με δανέζικο γρίπο·
                        
                     
                           γ)
                        
                        
                           ευρωπαϊκή χωματίδα που αλιεύεται με τράτες βυθού (OTB, PTB) μεγέθους ματιών τουλάχιστον 120 mm κατά την αλιεία με στόχο πλατύψαρα ή στρογγυλόψαρα τους χειμερινούς μήνες (από την 1η Νοεμβρίου έως τις 30 Απριλίου).
                        
                     
            
               2.   Κατά την απόρριψη ευρωπαϊκής χωματίδας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η ευρωπαϊκή χωματίδα ελευθερώνεται αμέσως.
            
         
         
            Άρθρο 7
            Εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κάτω του ελάχιστου μεγέθους αναφοράς διατήρησης
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 2a και της υποπεριοχής ICES 4 και στα αλιεύματα ευρωπαϊκής χωματίδας κάτω του ελάχιστου μεγέθους αναφοράς διατήρησης τα οποία αλιεύονται με δοκότρατες μεγέθους ματιών 80-119 mm (ΒΤ2).
            
            
               2.   Η εξαίρεση της παραγράφου 1 εφαρμόζεται προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν την εν λόγω εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019.
            
            
               3.   Κατά την απόρριψη ευρωπαϊκής χωματίδας που αλιεύεται σε οποιαδήποτε από τις περιπτώσεις που αναφέρονται στην παράγραφο 1, η ευρωπαϊκή χωματίδα ελευθερώνεται αμέσως και κάτω από την επιφάνεια της θάλασσας.
            
         
         
            Άρθρο 8
            Εξαίρεση που συνδέεται με τα ποσοστά επιβίωσης όσον αφορά τα σελάχια
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4) για τα αλιεύματα σελαχιών με κάθε είδους αλιευτικό εργαλείο.
            
            
               2.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν έως τις 31 Μαΐου, πρόσθετα επιστημονικά στοιχεία τα οποία δικαιολογούν την εξαίρεση που προβλέπεται στην παράγραφο 1. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου κάθε έτους.
            
            
               3.   Η εξαίρεση της παραγράφου 1 εφαρμόζεται για το σελάχι κούκο έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν την εν λόγω εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019.
            
            
               4.   Κατά την απόρριψη σελαχιών που αλιεύονται σε οποιαδήποτε από τις περιπτώσεις που αναφέρονται στην παράγραφο 1, τα σελάχια ελευθερώνονται αμέσως και κάτω από την επιφάνεια της θάλασσας.
            
         
         
            Άρθρο 9
            Εξαιρέσεις de minimis
            Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 4 στοιχείο γ) του εν λόγω κανονισμού:
            
                        α)
                     
                     
                        στην αλιεία γλώσσας από σκάφη που χρησιμοποιούν μανωμένα δίχτυα και απλάδια δίχτυα (GN, GNS, GND, GNC, GTN, GTR, GEN, GNF) στα ενωσιακά ύδατα των διαιρέσεων ICES 2a και 3a και της υποπεριοχής ICES 4:
                        ποσότητα γλώσσας με μέγεθος μικρότερο και μεγαλύτερο από το ελάχιστο μέγεθος αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων του συγκεκριμένου είδους·
                     
                  
                        β)
                     
                     
                        στην αλιεία γλώσσας από σκάφη που χρησιμοποιούν δοκότρατα (TBB) με μέγεθος ματιών 80-119 mm που είναι εξοπλισμένη με φύλλο Flemish, στα ενωσιακά ύδατα της υποπεριοχής ICES 4:
                        ποσότητα γλώσσας με μέγεθος μικρότερο από το ελάχιστο μέγεθος αναφοράς διατήρησης, η οποία δεν υπερβαίνει το 6 % των συνολικών ετήσιων αλιευμάτων του συγκεκριμένου είδους το 2019 και το 5 % την υπόλοιπη περίοδο·
                     
                  
                        γ)
                     
                     
                        στην αλιεία καραβίδας από σκάφη που χρησιμοποιούν τράτες βυθού (OTB, TBN) με μέγεθος ματιών ίσο ή μεγαλύτερο από 70 mm, εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στα ενωσιακά ύδατα της διαίρεσης ICES 3a:
                        συνδυασμένη ποσότητα γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου και μπακαλιάρου μερλούκιου κάτω του ελάχιστου μεγέθους αναφοράς διατήρησης, η οποία δεν υπερβαίνει το 4 % των συνολικών ετήσιων αλιευμάτων καραβίδας, γλώσσας, εγκλεφίνου, νταουκιού Ατλαντικού και γαρίδας της Αρκτικής, γάδου, μαύρου μπακαλιάρου και μπακαλιάρου μερλούκιου·
                     
                  
                        δ)
                     
                     
                        στην αλιεία γαρίδας της Αρκτικής από σκάφη που χρησιμοποιούν τράτες βυθού (OTB) με μέγεθος ματιών ίσο με ή μεγαλύτερο από 35 mm, εξοπλισμένες με εσχάρα διαλογής ειδών με ανώτατο διάστημα μήκους 19 mm μεταξύ των ράβδων, με ανεμπόδιστο στόμιο εξόδου ιχθύων, στα ενωσιακά ύδατα της διαίρεσης ICES 3a:
                        συνδυασμένη ποσότητα γλώσσας, εγκλεφίνου, νταουκιού Ατλαντικού, γάδου, ευρωπαϊκής χωματίδας, μαύρου μπακαλιάρου, ρέγγας, σύκου Νορβηγίας, γουρλομάτη Ατλαντικού και προσφυγακιού κάτω του ελάχιστου μεγέθους αναφοράς διατήρησης, η οποία δεν υπερβαίνει το 5 % των συνολικών ετήσιων αλιευμάτων καραβίδας, γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας, γαρίδας της Αρκτικής, μπακαλιάρου μερλούκιου, σύκου Νορβηγίας, γουρλομάτη Ατλαντικού, ρέγγας και προσφυγακιού·
                     
                  
                        ε)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2) στα ενωσιακά ύδατα της διαίρεσης ICES 4c:
                        συνδυασμένη ποσότητα νταουκιού Ατλαντικού και γάδου κάτω των ελάχιστων μεγεθών αναφοράς διατήρησης, η οποία δεν υπερβαίνει το 6 % το 2019 και το 5 % το 2020 και το 2021 των συνολικών ετήσιων αλιευμάτων ειδών κάτω του ελάχιστου μεγέθους αναφοράς που εμπίπτουν στην υποχρέωση εκφόρτωσης· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·
                     
                  
                        στ)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm στα ενωσιακά ύδατα των διαιρέσεων ICES 4a και 4b:
                        
                                     
                                 
                                 
                                    συνδυασμένη ποσότητα νταουκιού Ατλαντικού και γάδου κάτω του ελάχιστου μεγέθους αναφοράς διατήρησης, η οποία δεν υπερβαίνει το 6 % το 2019 των συνολικών ετήσιων αλιευμάτων ειδών κάτω του ελάχιστου μεγέθους αναφοράς που εμπίπτουν στην υποχρέωση εκφόρτωσης· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·
                                 
                              
                                     
                                 
                                 
                                    η εξαίρεση de minimis που καθορίζεται στο παρόν στοιχείο στ) εφαρμόζεται προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, πριν από τις 31 Μαΐου 2019, πρόσθετα επιστημονικά στοιχεία που δικαιολογούν την εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019·
                                 
                              
                  
                        ζ)
                     
                     
                        στην αλιεία με σκάφη που χρησιμοποιούν τράτες βυθού (OTB, OTT, TBN) με μέγεθος ματιών 90-119 mm, οι οποίες είναι εξοπλισμένες με φύλλο Seltra, ή τράτες βυθού (OTB, OTT, TBN) με μέγεθος ματιών ίσο με ή μεγαλύτερο από 120 mm στα ενωσιακά ύδατα της διαίρεσης ICES 3a:
                        ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, με ανώτατο όριο το 2 % των συνολικών ετήσιων αλιευμάτων καραβίδας, γάδου, εγκλεφίνου, νταουκιού Ατλαντικού, μαύρου μπακαλιάρου, γλώσσας, ευρωπαϊκής χωματίδας και μαύρου μπακαλιάρου·
                     
                  
                        η)
                     
                     
                        στην αλιεία καραβίδας από σκάφη που χρησιμοποιούν τράτες βυθού με μέγεθος ματιών 80-99 mm, οι οποίες είναι εξοπλισμένες με SepNep, στα ενωσιακά ύδατα της υποπεριοχής ICES 4:
                        ποσότητα ευρωπαϊκής χωματίδας κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων μαύρου μπακαλιάρου, ευρωπαϊκής χωματίδας, εγκλεφίνου, νταουκιού Ατλαντικού, γάδου, γαρίδας της Αρκτικής, γλώσσας και καραβίδας·
                     
                  
                        θ)
                     
                     
                        στην αλιεία σταχτογαρίδας από σκάφη που χρησιμοποιούν δοκότρατες στα ενωσιακά ύδατα των διαιρέσεων ICES 4b και 4c:
                        ποσότητα όλων των ειδών που υπόκεινται σε όρια αλιευμάτων, η οποία δεν υπερβαίνει το 7 % το 2019 και το 2020 και το 6 % το 2021 των συνολικών ετήσιων αλιευμάτων όλων των ειδών που υπόκεινται σε όρια αλιευμάτων·
                     
                  
                        ι)
                     
                     
                        στην αλιεία βενθοπελαγικών ειδών από σκάφη που χρησιμοποιούν τράτες βυθού (OTB, OTT, PTB) με μέγεθος ματιών μεταξύ 100 και 119 mm, οι οποίες αλιεύουν ποντίκι στα ενωσιακά ύδατα της υποπεριοχής ICES 4:
                        
                                     
                                 
                                 
                                    ποσότητα ποντικιού κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων ποντικιού στον συγκεκριμένο τύπο αλιείας·
                                 
                              
                                     
                                 
                                 
                                    η εξαίρεση de minimis που καθορίζεται στο παρόν στοιχείο ι) εφαρμόζεται προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν, έως τις 31 Μαΐου 2019, πρόσθετα επιστημονικά στοιχεία που δικαιολογούν τη συγκεκριμένη εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019·
                                 
                              
                  
                        ια)
                     
                     
                        στην αλιεία βενθοπελαγικών ειδών από σκάφη που χρησιμοποιούν τράτες βυθού (OTB, OTT, PTB) με μέγεθος ματιών ίσο με ή μεγαλύτερο από 120 mm, οι οποίες αλιεύουν ποντίκι στα ενωσιακά ύδατα της υποπεριοχής ICES 4:
                        ποσότητα ποντικιού κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων ποντικιού στον συγκεκριμένο τύπο αλιείας·
                     
                  
                        ιβ)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν δοκότρατες με μέγεθος ματιών 80-119 mm στα ενωσιακά ύδατα της υποπεριοχής ICES 4:
                        
                                     
                                 
                                 
                                    ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, η οποία δεν υπερβαίνει το 2 % των συνολικών ετήσιων αλιευμάτων ευρωπαϊκής χωματίδας και γλώσσας·
                                 
                              
                                     
                                 
                                 
                                    τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν έως τις 31 Μαΐου, πρόσθετα επιστημονικά στοιχεία που δικαιολογούν την εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου κάθε έτους·
                                 
                              
                  
                        ιγ)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού (OTB, OTT, PTB, TBB) με μέγεθος ματιών μεταξύ 80 και 99 mm, στην υποπεριοχή ICES 4:
                        
                                     
                                 
                                 
                                    ποσότητα σαυριδιού η οποία δεν υπερβαίνει το 7 % των συνολικών ετήσιων αλιευμάτων σαυριδιού το 2019·
                                 
                              
                                     
                                 
                                 
                                    η εξαίρεση de minimis που καθορίζεται στο παρόν στοιχείο ιγ) εφαρμόζεται προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν την εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019·
                                 
                              
                  
                        ιδ)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού (OTB, OTT, PTB, TBB) με μέγεθος ματιών μεταξύ 80 και 99 mm, στην υποπεριοχή ICES 4:
                        
                                     
                                 
                                 
                                    ποσότητα σκουμπριού η οποία δεν υπερβαίνει το 7 % των συνολικών ετήσιων αλιευμάτων σκουμπριού το 2019·
                                 
                              
                                     
                                 
                                 
                                    η εξαίρεση de minimis που καθορίζεται στο παρόν στοιχείο ιδ) εφαρμόζεται προσωρινά έως τις 31 Δεκεμβρίου 2019. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν, έως τις 31 Μαΐου 2019, πρόσθετα επιστημονικά στοιχεία που δικαιολογούν την εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα κοινοποιούμενα επιστημονικά στοιχεία έως την 1η Αυγούστου 2019.
                                 
                              
                  
         
            Άρθρο 10
            Ειδικά τεχνικά μέτρα στο Skagerrak
            
               1.   Απαγορεύεται στο Skagerrak η μεταφορά επί του σκάφους ή η χρήση οποιασδήποτε τράτας, δανέζικου γρίπου, δοκότρατας ή παρόμοιων συρόμενων διχτυών με μέγεθος ματιών μικρότερο των 120 mm.
            
            
               2.   Κατά παρέκκλιση της παραγράφου 1, μπορούν να χρησιμοποιούνται οι ακόλουθες τράτες:
               
                           α)
                        
                        
                           τράτες με σάκο, με μέγεθος ματιών τουλάχιστον 90 mm, υπό τον όρο ότι είναι εξοπλισμένες με φύλλο Seltra ή με εσχάρα διαλογής με ανώτατο διάστημα 35 mm μεταξύ των ράβδων·
                        
                     
                           β)
                        
                        
                           τράτες με σάκο, με μέγεθος ματιών τουλάχιστον 70 mm (τετράγωνα μάτια), οι οποίες είναι εξοπλισμένες με εσχάρα διαλογής με ανώτατο διάστημα 35 mm μεταξύ των ράβδων·
                        
                     
                           γ)
                        
                        
                           τράτες με ελάχιστο μέγεθος ματιών κάτω των 70 mm κατά την αλιεία πελαγικών ή βιομηχανικών ειδών, υπό τον όρο ότι τα αλιεύματα περιέχουν σε ποσοστό πάνω από 80 % ένα ή περισσότερα πελαγικά ή βιομηχανικά είδη·
                        
                     
                           δ)
                        
                        
                           τράτες με σάκο μεγέθους ματιών τουλάχιστον 35 mm κατά την αλιεία γαρίδας της Αρκτικής, υπό τον όρο ότι η τράτα είναι εξοπλισμένη με εσχάρα διαλογής με ανώτατο διάστημα 19 mm μεταξύ των ράβδων.
                        
                     
            
               3.   Διάταξη συγκράτησης ιχθύων επιτρέπεται να χρησιμοποιείται κατά την αλιεία γαρίδας της Αρκτικής σύμφωνα με την παράγραφο 2 στοιχείο δ), υπό τον όρο ότι υπάρχουν επαρκείς αλιευτικές δυνατότητες για να καλύψουν τα παρεμπίπτοντα αλιεύματα και ότι η διάταξη συγκράτησης:
               
                           α)
                        
                        
                           έχει κατασκευαστεί με άνω φύλλο δικτυώματος ελάχιστου μεγέθους 120 mm με τετράγωνα μάτια·
                        
                     
                           β)
                        
                        
                           είναι μήκους τουλάχιστον 3 μέτρων· και
                        
                     
                           γ)
                        
                        
                           έχει πλάτος τουλάχιστον ίσο με το πλάτος της εσχάρας διαλογής.
                        
                     
         
         
            Άρθρο 11
            SepNep
            Σύμφωνα με το άρθρο 9 παράγραφος 1 στοιχείο α) του κανονισμού (ΕΕ) 2018/973, επιτρέπεται η χρήση διχτυών SepNep.
         
         
            Άρθρο 12
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2019 έως τις 31 Δεκεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Οκτωβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 179 της 16.7.2018, σ. 1.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  Κατ' εξουσιοδότηση κανονισμός (ΕΕ) 2018/45 της Επιτροπής, της 20ής Οκτωβρίου 2017, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa για το έτος 2018 (ΕΕ L 7 της 12.1.2018, σ. 6).
         
            (4)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (5)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (7)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (8)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (9)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (10)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (11)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (14)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (15)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (16)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τον κανονισμό αλιείας στο Skagerrak και στο Kattegat για το 2012.
         
            (17)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τα μέτρα για την εφαρμογή της απαγόρευσης απορρίψεων και τα μέτρα ελέγχου στην περιοχή Skagerrak, 4 Ιουλίου 2012.
         
            (18)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής, της 8ης Απριλίου 2011 για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (ΕΕ L 112 της 30.4.2011, σ. 1). Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).